Chantelle Barnard-moord: 'Ek wag al lank vir dié dag' | Maroela Media
Chantelle Barnard-moord: 'Ek wag al lank vir dié dag'
Chantelle Barnard (21). Haar vermeende moordenaar is amper 'n dekade na haar moord terug agter tralies.
"Dis nog te goed om waar te wees. Ek is steeds geskok, ek sukkel om dit te glo."
Só het Suzette Barnard Donderdag gesê nadat haar dogter se vermeende moordenaar aangekeer is bykans sewe jaar nadat hy aanvanklik spoorloos verdwyn het. "Nou begin my eerste dag weer van voor af. Al die hartseer, al die verdriet. Maar dis goeie verdriet, ons het hom gekry waar hy nou is," het Suzette gesê.
Jurgen Vandekeere is in 2011, kort ná die wrede moord op Chantelle Barnard (20), in hegtenis geneem. Hy is daarvan beskuldig dat hy die jong vrou op 1 April in sy huis op 'n hoewe buite Benoni verkrag en vermoor het. Nadat sy verkrag is, is Chantelle keelaf gesny. Suzette het later op haar dogter se liggaam afgekom.
Vandekeere is destyds op die toneel in hegtenis geneem en later in die Benoni-streekhof borgtog geweier. Hy was ongeveer twee maande in aanhouding, waarna hy 'n suksesvolle aansoek om borgtog by die hooggeregshof ingedien het.
Hy moes op 9 September 2013 weer in die hof verskyn, maar was spoorloos.
Suzette het nie opgehou soek na hom nie.
"Ek is net bly ek het nie moed opgegee nie. Hoe kan 'n ma dan opgee?" het sy gesê oor die tallose oproepe, boodskappe en bewusmakingsprojekte om Vandekeere te probeer opspoor.
"Ek dink die wêreld het weens al die blootstelling dalk te warm vir hom begin word."
Vandekeere het hom gister by die Benoni-polisiestasie aan die polisie oorgegee. Hy sal na verwagting deur die loop van Donderdag in die hooggeregshof in Pretoria verskyn.
Suzette sê sy is in dié stadium nog heeltemal oorweldig deur die nuus, maar uiters verlig dat die saak nou weer hervat kan word.
"Ek wag al lank vir dié dag. Ek is reg vir die verhoor."
Chantelle Barnard hof Jurgen Vandekeere moorde
Historiese plaashuis in Paarl brand af
Nader aan 6 as 7jaar. Eitherway, uiteindelik!
Ja, mevrou , ons is saam met jou bly. Hy kon permanent verdwyn het. Nou moet die wenslike geregtigheid net seëvier ook. Ek sal graag wil weet waar hy dan so lank geskuil het.